તમારે જે સ્થળે જઈને જે દેવ-દેવીનાં દર્શન કરવાં છે એ તમે સમય, સ્વાસ્થ્ય કે અન્ય કોઈ કારણસર નથી શકતા ? હવે તમારે કોઈ ચિંતા કરવાની જરૂર નથી. કમ્પ્યુટર પર માઉસ ક્લિક કરીને તમે ઘરના સોફા પર બેઠા બેઠા ધર્મસ્થાનકમાં પ્રવેશી અગરબત્તી પ્રજ્વલિત કરી, પુષ્પ અર્પણ કરીને મંત્રોચ્ચાર કરતાં કરતાં તમારી ઇચ્છા મુજબનું દાનધર્મ પણ કરી શકશો. આપણા દેશમાં આ દસકામાં ઇન્ટરનેટ અને કમ્પ્યુટરનો વપરાશ ઘણો વધ્યો છે અને હવે તો આપણા વડાપ્રધાન જ ડિજિટલ ઇન્ડિયા પર ભાર દઈ રહ્યા છે ત્યારે અત્યારે નાના પાયે થઈ રહેલી ઓનલાઈન ધાર્મિક પ્રવૃત્તિમાં આગામી વર્ષોમાં ખાસ્સો ઉછાળો આવશે એ વાત નક્કી છે. અંગત કારણસર હવે તમારી મનની મનમાં નહીં રહી જાય અને જો તમારી પાસે સારો સ્માર્ટ ફોન હશે તો તમારે દર્શન કરવા કે પૂજા કરવા કમ્પ્યુટરની પણ જરૂર પણ નહીં પડે. ગૂગલ સર્ચ એન્જિનમાં તમે puja શબ્દ લખશો એટલે તમારી સમક્ષ લાખો વિકલ્પ આવીને ઊભા રહેશે. આજે જ્યારે જીવન વધુ ભાગદોડભર્યું બની રહ્યું છે ત્યારે ધર્મભાવના સંતોષવા માટે આ પર્યાય વ્યાપક રીતે અપનાવાતો જોવા મળશે.